KleptoCapture

Operatiivüksus **KleptoCapture** (*Task Force KleptoCapture*) on Ameerika Ühendriikide Justiitsministeeriumi egiidi all asuv Ameerika Ühendriikide erinevate ametkondade vaheline töörühm, mis on spetsialiseerunud Venemaa varade tuvastamisele ja arestimisele, sanktsioonidest kõrvalehoidumise peatamisele ning nende skeemide korraldajate ja osalejate vastutusele võtmisele, mis aitavad Vene oligarhidel varjata vara Ühendriikides ja mujal maades. KleptoCapture on osa suuremast rahvusvahelisest töörühmast REPO (the Russian Elites, Proxies and Oligarchs; Vene eliit, volitused ja oligarhid), mis tegeleb Vene riigi ja Vene oligarhide vara jahtimise ja külmutamisega.

## Ajalugu
2. märtsil 2022, nädal pärast Venemaa täiemahulise sissetungi algust Ukrainasse, teatas justiitsminister Merrick Garland rakkerühma KleptoCapture töö algusest. See on USA erinevate ametkondade vaheline õiguskaitse töörühm, mille eesmärk on jõustada ulatuslikke sanktsioone, ekspordipiiranguid ja majanduslikke vastumeetmeid, mille Ameerika Ühendriigid koos liitlaste ja partneritega on kehtestanud vastuseks Venemaa sõjalisele sissetungile Ukrainasse.

Töörühma kuuluvad mitmete õiguskaitseasutuste esindajad ja analüütikud, sealhulgas on esindatud FBI, Marssaliteenistus, Salateenistus, sisejulgeoleku-, rahandus- ja kaubandusministeerium, riigidepartemang, maksuamet, postiinspektsiooniteenistus, lisaks erinevad luureteenistused ja sõjavägi. Töörühma juhti kirjeldati alul kui New Yorgi osariigi lõunapiirkonna prokuratuurist Ühendriikide asejustiitsministri büroosse määratud "kogenud korruptsiooniprokuröri". Hiljem avalikustati, et esimene juht oli Andrew Adams.

Esimestel kuudel keskendus rühmitus Venemaa juhtkonnaga seotud Vene oligarhide luksuskinnisvara, lennukite ja jahtide arestimisele. Nende vara arestimise aluseks olid süüdistused pangapettuses, rahapesus, katsed mõjutada poliitilisi protsesse lääneriikides jne. Keskpikas ja pikas perspektiivis oli põhieesmärk varifirmade, kolmandate riikide vahendajate, rahapesukonsultantide ja muude isikute ja organisatsioonide kettide avalikustamine ja hävitamine, kes on seotud sanktsioonidest kõrvalehoidmisega ning Venemaa oligarhide välisvarade varjamisega.

## Tegevus
KleptoCapture esimene direktor Adams: "Esimene samm oli suure väärtusega varade kiire arestimine kogu maailmas - jahid, lennukid, sularahakontod, väärtpaberid ja kinnisvara." 

KleptoCapture'i esimene kõrgetasemeline operatsioon oli Venemaa oligarh Viktor Vekselbergi 77-meetrise 90 miljonit dollarit maksva luksusjahi "Tango" arestimine koostöös Hispaania võimudega 4. aprillil 2022. Arest põhines süüdistustel rahapesus, pangapettuses ja sanktsioonide rikkumises. 7. mail 2022 arestiti Itaalias Marina di Carrara sadamas tõenäoliselt Vladimir Putinile kuulunud superjaht "Scheherazade."

2022. aastal arestis KleptoCapture rahalisi vahendeid pangakontodel, superjahte, kinnisvara ja muid varasid 1 miljardi dollari väärtuses. USA Kongressi mõlema koja esindajate poolt 2022. aasta märtsis välja pakutud ja presidendi poolt detsembris allkirjastatud RELIEF-i seadus Ukrainale (Elite Luxuries Repurposing Into Emergency Funds) avas ukse arestitud varade konfiskeerimiseks ja raha ülekandmiseks välisministeeriumi avatud Ukraina abifondi.  Esimene vene oligarh, kelle USAs konfiskeeritud varad (5,4 miljonit dollarit) anti üle Ukrainale, oli Konstantin Malofejev.   

## Viited